CELEX: 32022R0388
Language: hu
Date: 2022-03-08 00:00:00
Title: A Bizottság (EU) 2022/388 végrehajtási rendelete (2022. március 8.) az üvegházhatású gázok kibocsátásának a 2003/87/EK európai parlamenti és tanácsi irányelvnek megfelelő nyomon követéséről és jelentéséről szóló (EU) 2018/2066 végrehajtási rendelet módosításáról (EGT-vonatkozású szöveg)

2022.3.9.   
               
               
                  HU
               
               
                  Az Európai Unió Hivatalos Lapja
               
               
                  L 79/1
               
            
         A BIZOTTSÁG (EU) 2022/388 VÉGREHAJTÁSI RENDELETE
         (2022. március 8.)
         az üvegházhatású gázok kibocsátásának a 2003/87/EK európai parlamenti és tanácsi irányelvnek megfelelő nyomon követéséről és jelentéséről szóló (EU) 2018/2066 végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az üvegházhatást okozó gázok kibocsátási egységei Unión belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 14. cikke (1) bekezdésére,
         mivel:
         
                     (1)
                  
                  
                     Az (EU) 2018/2066 bizottsági végrehajtási rendelet (2) szabályokat állapít meg a 2003/87/EK irányelv hatálya alá tartozó tevékenységekből származó üvegházhatásúgáz-kibocsátások és különösen a biomasszából származó kibocsátások nyomon követésére és jelentésére vonatkozóan. Az említett rendeletet módosította az (EU) 2020/2085 bizottsági végrehajtási rendelet (3) annak érdekében, hogy a biomasszából származó kibocsátásokra vonatkozó rendelkezések összhangba kerüljenek az (EU) 2018/2001 irányelvben (4) megállapított szabályokkal, különösen a releváns fogalommeghatározások, valamint a biomassza felhasználásával kapcsolatos fenntarthatósági és üvegházhatásúgázkibocsátás-megtakarítási kritériumok tekintetében. A szóban forgó módosítások nyomán a biomassza felhasználásával kapcsolatos fenntarthatósági és üvegházhatásúgázkibocsátás-megtakarítási kritériumokra vonatkozó rendelkezések 2022. január 1-jétől alkalmazandóak.
                  
               
                     (2)
                  
                  
                     Az égetésre használt bioüzemanyagok, folyékony bio-energiahordozók és biomasszából előállított üzemanyagok fenntarthatóságának és az uniós éghajlat-politikai és környezetvédelmi célkitűzésekhez való hozzájárulásának biztosítása érdekében a fenntarthatósági és üvegházhatásúgázkibocsátás-megtakarítási kritériumokat alkalmazni kell a 2003/87/EK irányelv hatálya alá tartozó tevékenységekre.
                  
               
                     (3)
                  
                  
                     Egyre inkább elismerést nyer, hogy a bioenergiával kapcsolatos szakpolitikákat össze kell hangolni más környezetvédelmi célkitűzésekkel, valamint hogy az innovatív, magas hozzáadott értékű, bioalapú megoldások és a fenntartható, körforgásos biogazdaság fejlesztése érdekében méltányos hozzáférést kell biztosítani a biomassza-nyersanyagok piacához. A tagállamoknak ezért figyelembe kell venniük az energetikai és nem energetikai célú felhasználásra rendelkezésre álló fenntartható biomassza-állományt, a nemzeti erdei szénelnyelők és ökoszisztémák fenntartását, valamint a körforgásos gazdaság és a lépcsőzetes biomassza-hasznosítás elvét, továbbá a hulladékokról szóló 2008/98/EK európai parlamenti és tanácsi irányelvben (5) meghatározott hulladékhierarchiát. Az Unió kibocsátáskereskedelmi rendszerének (ETS) célja az, hogy az üvegházhatásúgáz-kibocsátás csökkentése tekintetében hozzájáruljon az éghajlatváltozás mérséklésével kapcsolatos uniós célkitűzések megvalósításához. E cél elérése érdekében alapvető fontosságú a szélesebb körű környezetvédelmi célkitűzésekhez való hozzájárulás, különösen a biológiai sokféleség csökkenésének megelőzése, amelyet hátrányosan érint a földhasználatnak az egyes bioüzemanyagok, folyékony bio-energiahordozók és biomasszából előállított üzemanyagok előállításával összefüggő közvetett megváltozása. Figyelembe véve, hogy a fenntarthatósági kritériumoknak való teljeskörű megfelelés eléréséig a kibocsátáskereskedelmi rendszer keretében valamennyi biomasszára nulla értékű ráta alkalmazandó, a Szerződésben foglalt „a szennyező fizet” elvvel összhangban a tagállamok számára javasolt, hogy a rendelkezésükre álló piaci alapú eszközök, például az adózás alkalmazásával gondoskodjanak róla, hogy a kedvezőtlen környezeti hatások elkerülése érdekében visszaszoruljon a nem fenntartható biomassza használata az ETS-ágazatokban.
                  
               
                     (4)
                  
                  
                     A tagállamoknak 2021. június 30-ig kellett átültetniük az (EU) 2018/2001 irányelvet. Az irányelv átültetése sok tagállamban még nem ment végbe maradéktalanul.
                  
               
                     (5)
                  
                  
                     Az (EU) 2018/2001 irányelv számos, a biomasszára vonatkozó fenntarthatósági és üvegházhatásúgázkibocsátás-megtakarítási kritériumoknak való megfelelést szolgáló, felhatalmazáson alapuló, illetve végrehajtási jogi aktus elfogadásáról rendelkezik. A szóban forgó aktusok közül több elfogadása késik.
                  
               
                     (6)
                  
                  
                     Az (EU) 2018/2001 irányelv célja az, hogy harmonikus módon megerősítse az önkéntes nemzetközi és nemzeti minősítési rendszerek szerepét a fenntarthatósági és üvegházhatásúgázkibocsátás-megtakarítási kritériumoknak való megfelelés ellenőrzése terén. A tagállamok nemzeti minősítési rendszereket is létrehozhatnak. A szóban forgó minősítési rendszerek által alkalmazott módszereket az (EU) 2018/2001 irányelvben előírt, felhatalmazáson alapuló, illetve végrehajtási jogi aktusok elfogadását követően aktualizálni kell. Ezenkívül a hitelesítőket képzésben kell részesíteni.
                  
               
                     (7)
                  
                  
                     Annak érdekében, hogy a végrehajtás megbízható, hatékony és összehangolt módon történjen, szükségesnek és arányosnak tűnik az (EU) 2018/2066 végrehajtási rendeletben a bioüzemanyagokra, a folyékony bio-energiahordozókra és a biomasszára vonatkozóan megállapított fenntarthatósági és üvegházhatásúgázkibocsátás-megtakarítási kritériumok alkalmazásának elhalasztása. A kibocsátáskereskedelmi rendszer éves megfelelési ciklusához való igazodáshoz egy naptári év szükséges.
                  
               
                     (8)
                  
                  
                     Ez a rendelet csökkenti továbbá a gazdasági bizonytalanságot a 2003/87/EK irányelv hatálya alá tartozó tevékenységek végzése során történő égetésre bioüzemanyagokat, folyékony bio-energiahordozókat és biomasszából előállított üzemanyagokat használó gazdasági szereplők számára, mivel a minősítési rendszerek 2022 folyamán várhatóan teljeskörűen működőképessé válnak.
                  
               
                     (9)
                  
                  
                     Az (EU) 2018/2066 végrehajtási rendeletet ezért ennek megfelelően módosítani kell.
                  
               
                     (10)
                  
                  
                     Ezt a rendeletet indokolt 2022. január 1-jétől alkalmazni mindaddig, amíg meg nem történik az (EU) 2018/2001 irányelv végrehajtásához szükséges szabályok elfogadása.
                  
               
                     (11)
                  
                  
                     Az e rendeletben előírt intézkedések összhangban vannak az Éghajlatváltozási Bizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2018/2066 végrehajtási rendelet 38. cikke az alábbi (6) bekezdéssel egészül ki:
            
               
                  „(6)   Az (5) bekezdés első albekezdésétől eltérve a tagállamok vagy – adott esetben – az illetékes hatóságok úgy tekinthetik, hogy a 2022. január 1. és 2022. december 31. között égetésre használt bioüzemanyagok, folyékony bio-energiahordozók és biomasszából előállított üzemanyagok megfelelnek a szóban forgó bekezdésben említett fenntarthatósági és üvegházhatásúgázkibocsátás-megtakarítási kritériumoknak.”
               
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2022. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. március 8-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 275., 2003.10.25., 32. o.
         
         
            (2)  A Bizottság (EU) 2018/2066 végrehajtási rendelete (2018. december 19.) az üvegházhatású gázok kibocsátásának a 2003/87/EK európai parlamenti és tanácsi irányelvnek megfelelő nyomon követéséről és jelentéséről, valamint a 601/2012/EU bizottsági rendelet módosításáról (HL L 334., 2018.12.31., 1. o.).
         
            (3)  A Bizottság (EU) 2020/2085 végrehajtási rendelete (2020. december 14.) az üvegházhatást okozó gázok kibocsátásának a 2003/87/EK európai parlamenti és tanácsi irányelvnek megfelelő nyomon követéséről és jelentéséről szóló (EU) 2018/2066 bizottsági végrehajtási rendelet módosításáról és helyesbítéséről (HL L 423., 2020.12.15., 37. o.).
         
            (4)  Az Európai Parlament és a Tanács (EU) 2018/2001 irányelve (2018. december 11.) a megújuló energiaforrásokból előállított energia használatának előmozdításáról (HL L 328., 2018.12.21., 82. o.).
         
            (5)  Az Európai Parlament és a Tanács 2008/98/EK irányelve (2008. november 19.) a hulladékokról és egyes irányelvek hatályon kívül helyezéséről (HL L 312., 2008.11.22., 3. o.).